作者:張養浩
標題:南呂・西番經
內容:天上皇華使，來回三四番，便是巢由請下山。取索檀，略別華鵲山。無多慚，此心非為官。屈指歸來後，山中八九年，七見徵書下日邊。私自憐，又為塵事纏。鶴休怨，行當還綽然。累次徵書至，教人去往難，豈是無心作大官？君試看，蕭蕭雙鬢斑。休嗟嘆，只不如山水間。說著功名事，滿懷都是愁，可似青山歸去休。休，從今身自由。誰能夠，一蓑煙雨秋！小令。